Han rebut el premi dos projectes assessorats pel Departament de Cultura
En el marc del Programa de Generació d'Idees que desenvolupa el Parc de Recerca de la Universitat Autònoma de Barcelona (UAB), es pretén contribuir a fomentar l'esperit emprenedor, la cultura de la innovació, així com prestar suport als investigadors i doctorands del campus de la UAB interessats en desenvolupar i generar solucions de mercat a partir de la seva recerca.
L'objectiu és donar als investigadors l'empenta necessària perquè la seva tecnologia arribi al mercat.
En aquesta edició, i atès l'interès en projectes relacionats amb els arxius i la documentació dipositada en aquests centres, es va sol·licitar la participació, com assessor, al Departament de Cultura i, en concret al Servei de Coordinació General d'Arxius, donada l'experiència en projectes recents d'automatització massiva de dades en col·laboració amb el Centre de Visió per Computador de Catalunya (Projecte EINES a l'Arxiu Comarcal del Baix Llobregat).
Per aquest suport es va participar en tres sessions de treball del projecte relatives, concretament, a la de generació de idees, la del suport al desenvolupament dels projectes i, finalment, la de presentació dels resultats.
L'equip d'assessors en arxius ha estat conformat per Julio Quilez Mata (director de l'Arxiu Comarcal de l'Alt Urgell), Josep Ribas Solà (director de l'Arxiu Comarcal del Ripollès) i Enric Cobo Barri (cap del Servei de Coordinació General d'Arxius).
L'1 de desembre, va finalitzar l'experiència amb el lliurament final de premis.
Els equips que s'han anant constituïnt al llarg dels dos mesos d'activitat del projecte han estat 8:
Digitus II amb la proposta d'un servei automàtic per a la transcripció i indexació de documents manuscrits procedents d'arxius històrics.
Caduf, que aposta per un servei d'estudi de paisatges agraris tradicionals, amb una diagnosi de l'estat de conservació i un estudi històric i arqueològic, per tal de realitzar una proposta de gestió, conservació, rehabilitació i difusió cultural.
Zephyrus amb la presentació del projecte d'un kit professional de desinfecció per anòxia per a l'eliminació dels microorganismes presents en béns patrimonials de forma no invasiva.
Divulga't, a través de la proposta de la connexió del coneixement científic amb el conjunt de la població mitjançant una comunicació eficaç; Hipercultural, amb l'objectiu de la creació d'una aplicació mòbil que permeti reviure a l'usuari les seves novel·les preferides a partir del recorregut pels carrers permetent descobrir els seus secrets.
5.Àgora, que proposa una plataforma d'intercanvi col·laboratiu de productes i serveis relacionats amb el disseny i muntatge d'esdeveniments culturals.
Move on the sound, Joint Venture, orientat a la utilització del High Performace Computing com eina d'ajuda a la presa de decisions, seguiment i valoracions en grans esdeveniments d'una ciutat.
Plataforma Transmedia Cultural, aplicació mòbil que et fa reviure les teves novel·les preferides recorrent els seus carrers i descobrint el seus secrets.
Crea accés, que planteja la creació d'una consultoria per a impulsar l'accessibilitat universal dins de l'àmbit cultural a través del mecanisme de la co-creació.
El primer i segon premi s'han atorgat als equips Digitus II i Caduf respectivament, mentre que el tercer ha recaigut sobre Zephirus.
Els dos primers guanyadors han gaudit des de l'inici del suport i assessorament del Servei de Coordinació General d'Arxius en tant que patrocinador científic.
L'equip del projecte Digitus II sorgeix del Centre de Visió per Computador de la Universitat Autònoma de Barcelona.
El seu objectiu principal és fer llegible per màquina els documents manuscrits que conformen una part essencial dels fons i col·leccions custodiats pels centres d'arxiu.
Les seves possibilitats són enormes i permeten als usuaris accedir, recuperar, reutilitzar i compartir un ingent volum de dades.
L'explotació de la informació es veurà incrementada exponencialment, des del punt de vista de la computació i l'anàlisi estadística a través de la irrupció del Big Data i la utilització d'eines semàntiques.
En el cas del projecte Caduf, el seu objectiu principal es posar en valor la gestió del patrimoni paisatgístic.
Els seus integrants provenen de l'equip de la doctora Helena Kirchner del Departament de Ciències de l'Antiguitat i de l'Edat Mitjana de la Universitat Autònoma de Barcelona.
La seva proposta es basa en serveis d'estudi de paisatges agraris tradicionals, on s'avalua el seu estat de conservació i la seva evolució el temps a través d'estudis històrics i arqueològics.
Amb aquestes accions es pretén elaborar productes de difusió amb l'objectiu de revaloritzar el territori, oferir propostes de conservació i rehabilitació i contribuir, des d'un punt de vista empresarial i de dinamització econòmica, a millorar el valor de marca.
5a edició del Programa de Generació d'Idees: Indústries Culturals, creatives i basades en l'experiència